কালীপুজোর রাতে আরাধ্য অলক্ষ্মী! ঘটিবাড়ির প্রাচীন রীতিতে কেন বিদায় দেওয়া হয় দেবীকে?

ওয়েব ডেস্ক: দীপান্বিতা অমাবস্যায় (Dipanwita Amabasya) ‘লক্ষ্মী আয়, অলক্ষ্মী যা’ বাংলার এক বিস্মৃত লোকবিশ্বাসের কাহিনি! এই অলক্ষী বিদায় (Alaxmi Biday) প্রসঙ্গেই আজকে আমাদের নিবেদন। কালীপুজোর রাত মানেই অন্ধকারে আলোর আরাধনা, অশুভের বিনাশ। কিন্তু বাংলার একাংশে এই রাতেরই আর এক রীতির প্রচসন আছে আর তা হল অলক্ষ্মী বিদায় পুজো। ঘটিবাড়ি বা স্থানীয় ভাষায় ‘দীপান্বিতা লক্ষ্মীপুজো’ নামে পরিচিত এই প্রথা আজও পশ্চিম ও দক্ষিণবঙ্গের অনেক ঘরে পালিত হয়।

লোকবিশ্বাস, কোজাগরী লক্ষ্মীপুজোর সময় দেবী লক্ষ্মীর সঙ্গে নেমে আসেন তাঁর দিদি অলক্ষ্মী, যিনি দুর্ভাগ্য, কু-শক্তি ও ঈর্ষার প্রতীক। তাই কালীপুজোর রাতে যখন শুভশক্তির উদয় হয়, তখনই অলক্ষ্মীকে আরাধনা করে বিদায় জানানো হয়, ‘লক্ষ্মী আয়, অলক্ষ্মী যা!’

আরও পড়ুন: ফের বর্ষার চোখ রাঙানি! কালীপুজোয় কেমন থাকবে আবহাওয়া? শীত আসবে কবে?

পুরাণ বলে, দেবী লক্ষ্মী ও অলক্ষ্মী দুই বোন। লক্ষ্মী জন্মেছিলেন ব্রহ্মার মুখের আলো থেকে, আর অলক্ষ্মী তাঁর পিঠের ছায়া থেকে। আবার সমুদ্রমন্থনের কাহিনিতে বলা হয়- অমৃতপাত্র হাতে ওঠেন লক্ষ্মী, তার ঠিক আগেই জন্ম নেন অলক্ষ্মী। ঈর্ষান্বিত অলক্ষ্মীকে লক্ষ্মী বর দেন- তিনি বাস করবেন কলি, অলসতা, ঈর্ষা, লোভ ও ক্রোধের মধ্যে। তাই অলক্ষ্মীকে দেখা হয় দুর্ভাগ্যের দেবী হিসেবে। তবুও তাঁকে আরাধনা করা হয় কারণ, দেবী রূপে তিনিও মহামায়া, যাঁর বিদায়েই আসে শান্তি ও সমৃদ্ধি।

দীপান্বিতা অমাবস্যায় মেয়েরা গোবর দিয়ে অলক্ষ্মীর মূর্তি গড়েন, আর চালের পিটুলিতে বানানো হয় লক্ষ্মী, নারায়ণ ও কুবের। কলার ডোঙার ওপর বসানো হয় তাঁদের। পুজো শেষে পাটকাঠির মশাল হাতে মেয়েরা বেরিয়ে পড়েন। তিনরাস্তার মাথায় বা পুকুরঘাটে ফেলে আসা হয় অলক্ষ্মীর প্রতীক যেন ঘরের সমস্ত অশুভ তাঁর সঙ্গে চলে যায় বাইরে। এইভাবেই শুভশক্তির আগমনের আগে অলক্ষ্মীকে সসম্মানে বিদায় জানানো হয়।

কালীঘাটেও কালীপুজোর রাতে অলক্ষ্মী পূজিত হন প্রথমে। তারপর মহালক্ষ্মী ও দক্ষিণাকালীর আরাধনা হয়। কারণ, এখানেই একসঙ্গে পূজিত হন অন্ধকার ও আলোর, দুঃখ ও সুখের দুই রূপ কালী ও লক্ষ্মী। দীপান্বিতা লক্ষ্মীপুজো তাই শুধু এক রীতি নয়, বাংলার গৃহসংস্কৃতির এক দার্শনিক প্রতীক অলক্ষ্মীকে বিদায় জানিয়ে, আলোর দেবী লক্ষ্মীকে আহ্বান জানানো হয়।

দেখুন আরও খবর:

The post কালীপুজোর রাতে আরাধ্য অলক্ষ্মী! ঘটিবাড়ির প্রাচীন রীতিতে কেন বিদায় দেওয়া হয় দেবীকে? first appeared on KolkataTV.

The post কালীপুজোর রাতে আরাধ্য অলক্ষ্মী! ঘটিবাড়ির প্রাচীন রীতিতে কেন বিদায় দেওয়া হয় দেবীকে? appeared first on KolkataTV.